paragraph_text: Sauber je švicarska momčad i konstruktor u Formuli 1. Momčad je 1970. osnovao Peter Sauber krenuvši u nižim kategorijama natjecanja da bi 1993. osnovao vlastitu F1 momčad. Godine 2005. momčad prodaje njemačkom proizvođaču automobila BMW-u. Momčad se u to vrijeme (2006. – 2010.) natjecala pod imenom BMW Sauber koja je nakon pet sezona utrkivanja odustala od natjecanja zbog enormnih troškova koje je BMW morao izdvajati za F1 ekipu. Momčad je tada ponovo prodana natrag osnivaču Peteru Sauberu te se ime ekipe Sauber ponovno vraća na startni grid u sezoni 2011. Momčad je u vrijeme BMW-ovog vlasništva ostvarila zavidne rezultate u odnosu na Sauberovu prošlost. Robert Kubica ostvario je jedinu pobjedu za tim na VN Kanade 2008., a godinu ranije momčad je završila kao druga u poretku konstruktora.